b'\n_START_ARTICLE_\nPun\xc4\x8dka\n_START_SECTION_\n1. slika\n_START_PARAGRAPH_\nKirn, ki je zaradi posla s podjetnikom Svetino pri\xc5\xa1el v doma\xc4\x8di kraj, je moderen kapitalist, drzen in dinami\xc4\x8den, verjame samo v interese. Tudi Sitar nenehno grabi denar, a se nenehoma skriva za dostojnostjo in moralizira. Kot pravni zastopnik Svetinovih prijatelju pove marsikaj, zlasti o \xc5\xbeeni Idi, ki je skrajno pohlepna in brezobzirna. Kirn pri\xc4\x8dakuje obisk Pun\xc4\x8dke, saj ga je dekle mo\xc4\x8dno prevzelo. Pred tem pa ga zmoti Kr\xc5\xbee s pro\xc5\xa1njo za pomo\xc4\x8d. Kirnu je ambiciozni mladeni\xc4\x8d v\xc5\xa1e\xc4\x8d, zato mu obljubi, da bo sku\xc5\xa1al kaj storiti zanj, a ga hitro odpravi in nestrpno pri\xc4\x8daka dekle. Ta je pristala na obisk, \xc4\x8deprav Kirna ne mara, ker jo je mikalo tveganje, hotela je preizkusiti samo sebe.\n_START_SECTION_\n2. slika\n_START_PARAGRAPH_\nBuren pogovor med Sitarjem in Ido. Ta ljubimcu zameri, da bi se rad odlepil od nje, pa to strahopetno skriva za velikimi besedami. Sumi tudi, da mu je Pun\xc4\x8dka zavrtela glavo. Ko pride Svetina in pove, da se je seznanil s Kirnom in pri njem na\xc5\xa1el h\xc4\x8der, se Sitar stra\xc5\xa1no pohuj\xc5\xa1uje, tudi Kr\xc5\xbee, Pun\xc4\x8dkin in\xc5\xa1truktor, mu ni po volji. Pun\xc4\x8dka in Kr\xc5\xbee se na skrivaj ljubita, ona pa mu ho\xc4\x8de razlo\xc5\xbeiti, zakaj je \xc5\xa1la h Kirnu. Izzivala je, preizkusila svojo svobodo in odkrila, da je zavarovana, ker ljubi. Pun\xc4\x8dka se odlo\xc4\x8di, da se ne bosta ve\xc4\x8d skrivala in lagala, star\xc5\xa1em pove, da se imata s fantom rada. Izbruhne konflikt in Kr\xc5\xbeeta po\xc5\xbeenejo iz hi\xc5\xa1e.\n_START_SECTION_\n3. slika\n_START_PARAGRAPH_\nIda je nezadovoljna, zdi se ji, da mo\xc5\xbe preve\xc4\x8d zavla\xc4\x8duje posel s Kirnom. Ta jih odpelje na ve\xc4\x8derjo, medtem ko se Svetinova napravljata pa pride Pun\xc4\x8dka in Kirna prosi, naj jo odslej pusti pri miru. To pa ni po Kirnovi meri, saj zna \xc4\x8dakati in zmeraj dose\xc5\xbee, po \xc4\x8demer stegne roko, tudi z njo bo tako. Ko odidejo, da Pun\xc4\x8dka znamenje Kr\xc5\xbeetu, ta pa ni zadovoljen, da se mora skrivaj plaziti v hi\xc5\xa1o, zato ji o\xc4\x8dita, da je sanjarka in otrok, ki se gre romantiko. Ko izve, da jo snubi Kirn, se zboji za svojo osvojitev in pritisne na dekle, da se mu vda.\n_START_SECTION_\n4. slika\n_START_PARAGRAPH_\nKr\xc5\xbee \xc4\x8daka na pogovor z dekletovimi star\xc5\xa1i, a ti ga no\xc4\x8dejo sprejeti. Pojavi se Kirn in mu ponudi sredstva za dveletni \xc5\xa1tudij v tujini, saj se bo tako najla\xc5\xbeje znebil tekmeca. Kr\xc5\xbee se temu ne more upreti, sprejme ponujeno in odide. Ida in Sitar se spreta, zato mu ljubica pove, da je Pun\xc4\x8dka njegova h\xc4\x8di. Pun\xc4\x8dka ob tem razkritju zbe\xc5\xbei iz hi\xc5\xa1e.\n_START_SECTION_\n5. slika\n_START_PARAGRAPH_\nPun\xc4\x8dka se je zru\xc5\xa1ila na cesti, zanjo je poskrbel Kirn, obvestil star\xc5\xa1e in poklical Kr\xc5\xbeeta. Dekle se ljubega oklene z vso silo, izgubila je sebe, doma nima ve\xc4\x8d, le \xc5\xa1e njega ima in njuno bodo\xc4\x8dnost. Ko izve, da jo Kr\xc5\xbee zapu\xc5\xa1\xc4\x8da za dve leti, se ji podre svet, in ko pridejo star\xc5\xa1i, ki se ji gnusijo, pobegne v sosednjo sobo in sko\xc4\x8di skozi okno._NEWLINE_Drama je bila uprizorjena samo enkrat, in sicer leta 1959 v Drami SNG Ljubljana.'